
dwar l-assi diġitali – l-isfidi għall-kompetittività u l-integrità tas-sistema finanzjarja tal-Unjoni Ewropea

(2025/2208(INI))
Il-Parlament Ewropew,
–	wara li kkunsidra r-rieżami tal-istabbiltà finanzjarja tal-Bank Ċentrali Ewropew (BĊE) ta’ Novembru 2025,
–	wara li kkunsidra r-rakkomandazzjoni tal-Bord Ewropew dwar ir-Riskju Sistemiku (BERS) tal-25 ta’ Settembru 2025 dwar skemi ta’ stablecoin b’emittenti multipli minn pajjiżi terzi,
–	wara li kkunsidra r-rapport tal-BERS ta’ Ottubru 2025 bit-titolu “Crypto-assets and decentralised finance – Report on stablecoins, crypto-investment products and multi-function groups” (Kriptoassi u finanzi deċentralizzati – Rapport dwar l-istablecoins, il-prodotti tal-kriptoinvestiment u l-gruppi b’diversi funzjonijiet),
–	wara li kkunsidra r-rapport tal-Awtorità Bankarja Ewropea (EBA) ta’ Diċembru 2024 bit-titolu “Report on tokenised deposits” (Rapport dwar id-depożiti tokenizzati),
–	wara li kkunsidra l-pubblikazzjoni Finance & Development tal-Fond Monetarju Internazzjonali, Volum 62, Numru 3, ta’ Settembru 2025, bit-titolu “Stablecoins and the future of finance” (Stablecoins u l-futur tal-finanzi),
–	wara li kkunsidra r-rapport tal-Organizzazzjoni Internazzjonali tal-Kummissjonijiet tat-Titoli ta’ Novembru 2025 bit-titolu “Tokenisation of financial assets” (It-tokenizzazzjoni tal-assi finanzjarji),
–	wara li kkunsidra r-Rapport Ekonomiku Annwali tal-Bank għall-Ħlasijiet Internazzjonali (BĦI) ta’ Ġunju 2025,
–	wara li kkunsidra r-rapport dwar l-istatus tal-Bord għall-Istabbiltà Finanzjarja (FSB) tat-22 ta’ Ottubru 2024 bit-titolu “G20 crypto-asset policy implementation roadmap” (Pjan direzzjonali tal-G20 għall-implimentazzjoni tal-politika dwar il-kriptoassi),
–	wara li kkunsidra r-rapport dwar l-istatus tal-FSB tat-22 ta’ Ottubru 2024 bit-titolu “The financial stability implications of tokenisation” (L-implikazzjonijiet tat-tokenizzazzjoni għall-istabbiltà finanzjarja),
–	wara li kkunsidra d-dokument ta’ konsultazzjoni tal-Bank of England tal-10 ta’ Novembru 2025 bit-titolu “Proposed regulatory regime for sterling-denominated systemic stablecoins” (Reġim regolatorju propost għall-istablecoins sistemiċi denominati f’liri sterlini),
–	wara li kkunsidra l-briefing tal-Unità tal-Iskrutinju tal-Governanza Ekonomika u l-UEM ta’ Novembru 2025 bit-titolu “Digital assets: EU regulatory framework, market uptake, risks and challenges” (Assi diġitali: Qafas regolatorju tal-UE, adozzjoni mis-suq, riskji u sfidi),
–	wara li kkunsidra l-Artikolu 55 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Affarijiet Ekonomiċi u Monetarji (A10-0000/2026),
A.	billi, skont l-Istħarriġ tal-BĊE ta’ Novembru 2024 dwar l-Aspettattivi tal-Konsumatur, medja ta’ 9,7 % ta’ dawk li wieġbu għall-istħarriġ jew xi ħadd fl-unità domestika tagħhom kellu kriptoassi, li minnhom 54 % irrapportaw parteċipazzjonijiet b’valur ta’ inqas minn EUR 1 000 u 91 % irrapportaw parteċipazzjonijiet b’valur ta’ inqas minn EUR 20 000;
B.	billi l-kapitalizzazzjoni totali tas-suq globali tal-kriptoassi kienet ta’ EUR 2,03 triljuni fl-10 ta’ Frar 2026 b’sehem mis-suq ta’ 12,9 % għall-istablecoins, jew EUR 261 biljun, abbażi ta’ sorsi ta’ data privati;
C.	billi l-assi tokenizzati kienu jirrappreżentaw madwar 1 % tal-assi diġitali globali fi Frar 2026, sehem li qed jikber b’rata mgħaġġla, abbażi ta’ sorsi ta’ data privati mhux armonizzati;
D.	billi fl-2025 il-forza tax-xogħol globali fil-qasam tal-kripto kienet ta’ aktar minn 1,6 miljun professjonist, li minnhom l-UE tospita sehem kbir iżda li qed jonqos, abbażi ta’ sorsi ta’ data privati;
E.	billi l-Artikolu 2(1) tar-Regolament (UE) 2022/858[footnoteRef:2]1 jiddefinixxi “teknoloġija ta’ reġistru distribwit” jew “DLT” bħala “teknoloġija li tippermetti t-tħaddim u l-użu ta’ reġistri distribwiti”; billi l-Artikolu 2(2) jiddefinixxi “reġistru distribwit” bħala “repożitorju ta’ informazzjoni li jirreġistra t-tranżazzjonijiet u li jkun kondiviż fost u sinkronizzat ma’ sett ta’ nodi ta’ network DLT u sinkronizzata bejn in-nodi tan-network tad-DLT, bl-użu ta’ mekkaniżmu ta’ kunsens”; [2: 1 Ir-Regolament (UE) 2022/858 tal-Parlament Ewropew u tal-Kunsill tat-30 ta’ Mejju 2022 dwar reġim pilota għall-infrastrutturi tas-suq ibbażati fuq it-teknoloġija ta’ reġistru distribwit, u li jemenda r-Regolamenti (UE) Nru 600/2014 u (UE) Nru 909/2014 u d-Direttiva 2014/65/UE (ĠU L 151, 2.6.2022, p. 1, ELI: http://data.europa.eu/eli/reg/2022/858/oj).] 

F.	billi r-Regolament (UE) 2023/1114 dwar is-swieq fil-kriptoassi[footnoteRef:3]2 (MiCAR) jistabbilixxi qafas armonizzat fl-UE għall-kriptoassi billi jiddistingwi bejn tliet kategoriji ewlenin, jiġifieri tokens tal-flus elettroniċi, li jfittxu li jistabbilizzaw il-valur tagħhom billi jirreferenzjaw munita uffiċjali unika, tokens irreferenzjati ma’ assi, li għandhom l-għan li jżommu valur stabbli billi jirreferenzjaw valur jew dritt ieħor jew taħlita tagħhom, inklużi munita uffiċjali waħda jew aktar, u kriptoassi oħra, jiġifieri rappreżentazzjoni diġitali ta’ valur jew ta’ dritt li jista’ jiġi ttrasferit u maħżun elettronikament bl-użu ta’ reġistru distribwit jew teknoloġija simili, u li ma jaqgħux fil-kategoriji l-oħra; [3: 2 Ir-Regolament (UE) 2023/1114 tal-Parlament Ewropew u tal-Kunsill tal-31 ta’ Mejju 2023 dwar is-swieq fil-kriptoassi, u li jemenda r-Regolamenti (UE) Nru 1093/2010 u (UE) Nru 1095/2010 u d-Direttivi 2013/36/UE u (UE) 2019/1937, ĠU L 150, 9.6.2023, p. 40, ELI: http://data.europa.eu/eli/reg/2023/1114/oj).] 

G.	billi l-MiCAR jeskludi mill-kamp ta’ applikazzjoni tiegħu, skont l-Artikolu 2(4) tiegħu, il-kriptoassi li jikkwalifikaw bħala strumenti finanzjarji, depożiti, fondi, titolizzazzjonijiet, prodotti tal-assigurazzjoni jew tal-pensjoni skont id-dritt attwali tal-UE, u b’hekk jiżgura li tali kriptoassi jibqgħu soġġetti għall-oqfsa leġiżlattivi rilevanti speċifiċi għas-settur u jirriflettu l-mudell ta’ superviżjoni bbażat fuq il-prodott tad-dritt tal-UE dwar is-servizzi finanzjarji;
H.	billi l-approċċ regolatorju fl-Istati Uniti għadu qed jiġi żviluppat u dawk li jfasslu l-politika u r-regolaturi tal-Istati Uniti ġeneralment jirreferu minflok għal “assi diġitali”, mifhuma b’mod komuni li jinkludu rappreżentazzjonijiet kriptografikament diġitali ta’ valur jew drittijiet garantiti f’reġistru distribwit, inklużi kriptovaluti, stablecoins u ċerti strumenti tokenizzati;
Ħarsa ġenerali
1.	Jappoġġja l-għan fit-tul ta’ approċċ mifrux mas-sistema kollha, ibbażat fuq l-attività u teknoloġikament newtrali għall-qafas regolatorju tal-UE għas-servizzi finanzjarji;
2.	Jenfasizza li l-emerġenza ta’ teknoloġiji ġodda toħloq sfidi ġodda għall-qafas regolatorju u superviżorju;
3.	Jissottolinja l-kapaċitajiet potenzjali ta’ innovazzjoni u konnettività tar-reġistri distribwiti kriptografikament siguri u ta’ teknoloġiji simili għall-infrastruttura tas-servizzi finanzjarji, kemm fi ħdan l-UE kif ukoll għar-rwol globali tal-UE;
Kriptoassi
4.	Jisħaq fuq l-importanza li jissaħħu l-kapaċitajiet tad-data, b’mod partikolari fir-rigward tal-ingranaġġ fl-industrija tal-kripto u l-interkonnessjonijiet mas-settur tal-istituzzjonijiet finanzjarji mhux bankarji;
5.	Jistieden lill-Awtorità Bankarja Ewropea (EBA), lill-Awtorità Ewropea tat-Titoli u s-Swieq (ESMA), lill-Awtorità għall-Ġlieda Kontra l-Ħasil tal-Flus u l-Finanzjament tat-Terroriżmu, lill-Awtorità Ewropea tal-Assigurazzjoni u l-Pensjonijiet tax-Xogħol (EIOPA), lill-awtoritajiet nazzjonali kompetenti, lill-BĊE u lill-Bord Ewropew dwar ir-Riskju Sistemiku (BERS) isaħħu d-djalogu superviżorju dwar il-gruppi multifunzjonali sinifikanti; jissottolinja l-ħtieġa li l-qafas ta’ politika tal-MiCAR jiġi allinjat għall-gruppi multifunzjonali sinifikanti mhux bankarji;
6.	Jiddispjaċih dwar ir-rwol li l-kriptoassi għandhom fl-evażjoni tar-regolamenti u tas-sanzjonijiet kontra l-ħasil tal-flus u l-finanzjament tat-terroriżmu; jenfasizza l-importanza li jinstab bilanċ aħjar bejn il-privatezza u t-trasparenza fl-istandards ta’ “kun af lill-klijent tiegħek” u fil-monitoraġġ tal-pagamenti;
Tokenizzazzjoni
7.	Jinnota li l-Premessa 3 tar-Regolament (UE) 2022/858 tiddefinixxi t-“tokenisation” tal-istrumenti finanzjarji bħala r-rappreżentazzjoni diġitali ta’ strumenti finanzjarji f’reġistri distribwiti jew il-ħruġ ta’ klassijiet ta’ assi tradizzjonali f’forma tokenizzata biex ikunu jistgħu jinħarġu, jinħażnu u jiġu ttrasferiti fuq reġistru distribwit;
8.	Jilqa’ l-benefiċċji potenzjali tat-tokenisation għall-kummerċ ta’ assi finanzjarji, bħal żieda fl-effiċjenza u fit-trasparenza, filwaqt li jinnota li l-vulnerabbiltajiet tagħha għandhom jiġu mmonitorjati; jappoġġja lill-Bank għall-Ħlasijiet Internazzjonali (BĦI) fil-kollaborazzjoni transfruntiera fil-qasam tal-pagamenti;
9.	Jinnota d-diskussjonijiet li għaddejjin dwar ir-reġim pilota tat-teknoloġija ta’ reġistru distribwit (DLT);
Stablecoins
10.	Jinnota li l-istablecoins jistgħu jaqgħu f’żewġ kategoriji fil-qafas legali tal-MiCAR, bħala tokens irreferenzjati ma’ assi u bħala tokens tal-flus elettroniċi;
11.	Jinnota li l-istablecoins huma forma ta’ ħolqien ta’ flus privati u li l-funzjoni ekonomika tagħhom turi similaritajiet mal-ankraġġ tar-rati tal-kambju ma’ munita, mal-fondi tas-suq monetarju u mal-banek dojoq; jisħaq, madankollu, li l-MiCAR jipprojbixxi lill-emittenti tat-tokens tal-flus elettroniċi u lill-fornituri tas-servizzi tal-kriptoassi milli jagħtu interessi, direttament jew indirettament, fir-rigward tat-tokens tal-flus elettroniċi, u li l-istablecoins ma għandhomx aċċess dirett għall-banek ċentrali u mhumiex soġġetti għall-garanziji ta’ depożitu pubbliċi; jinnota r-riskju ta’ żvalutazzjoni tal-istablecoins;
12.	Jirrikonoxxi n-nuqqas ta’ ċertezza legali fid-dritt tal-UE rigward il-possibbiltà ta’ ħruġ multiplu ta’ stablecoins minn entità tal-UE u mhux tal-UE, fejn l-istablecoins diġitali maħruġa miż-żewġ entitajiet huma kompletament funġibbli u indistingwibbli; jistieden lill-Kummissjoni tressaq proposta leġiżlattiva b’mod urġenti dwar din il-kwistjoni biex tiżgura ċ-ċertezza legali, u tipprovdi salvagwardji prudenzjali b’saħħithom, arranġamenti ta’ kooperazzjoni robusti, u protokolli msaħħa għall-ġestjoni tal-kriżijiet;
Aspetti oħra
13.	Jissottolinja li l-interoperabbiltà hija kruċjali fil-finanzi diġitali, u tirrikjedi, pereżempju, identità portabbli u kredenzjali verifikabbli bħala komponenti abilitanti tal-infrastruttura tas-suq bejn in-networks; jenfasizza li l-approċċi tat-tip ta’ identifikatur ta’ entità ġuridika/identifikatur ta’ entità ġuridika verifikabbli għandhom jiġu vvalutati bħala għodod ta’ grad infrastrutturali;
14.	Jinnota d-diskussjonijiet li għaddejjin dwar l-euro diġitali;
15.	Jiddispjaċih dwar id-dipendenza tal-UE fuq fornituri ta’ servizzi mhux tal-UE għall-infrastruttura tat-teknoloġija ta’ reġistru distribwit (DLT); jenfasizza li t-trattament tal-assi diġitali mill-amministrazzjoni tal-Istati Uniti għandu jiġi mmonitorjat bi prudenza;
16.	Jinnota d-diskussjonijiet li għaddejjin dwar is-superviżjoni tal-fornituri tas-servizzi tal-kriptoassi;
°
°	°
17.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

F’dan ir-rapport, nesploraw l-impatt tal-emerġenza tal-assi diġitali fuq is-settur tas-servizzi finanzjarji u xi jfisser dan għall-qafas regolatorju. L-assi diġitali jirreferu b’mod ġenerali għal kwalunkwe rappreżentazzjoni diġitali ta’ valur li tiġi rreġistrata fuq reġistru distribwit kriptografikament sigur. 
Xi prinċipji huma utli bħala punt tat-tluq. L-għan għandu jkun perspettiva mifruxa mas-sistema kollha, ibbażata fuq l-attività u teknoloġikament newtrali. Filwaqt li r-reġistri distribwiti jistgħu jirriformaw l-infrastruttura finanzjarja, ma jbiddlu l-ebda funzjoni ekonomika fiha nnifisha, bħan-negozjar, l-ikklerjar u s-saldu. It-teknoloġiji l-ġodda dejjem iġibu magħhom sfidi ġodda. Il-qafas regolatorju bilkemm jista’ jissejjaħ teknoloġikament newtrali għall-iżviluppi futuri kollha u jeħtieġ li jiġi adattat għar-realtajiet li qed jinbidlu. Jeħtieġ li jinstab bilanċ bejn l-istimolar tal-innovazzjoni u l-prevenzjoni ta’ wisq spazju għall-arbitraġġ regolatorju.
L-UE għaddiet leġiżlazzjoni li tifforma qafas għall-kriptoassi fir-Regolament (UE) 2023/1114 dwar is-swieq fil-kriptoassi (MiCAR). Il-kriptoassi li jikkwalifikaw bħala strumenti finanzjarji skont id-dritt eżistenti tal-Unjoni jibqgħu soġġetti għall-oqfsa leġiżlattivi rilevanti speċifiċi għas-settur. 
Minn naħa waħda, għad hemm diversi riskji għas-settur tal-assi diġitali. Minn perspettiva makroprudenzjali, il-kapaċitajiet tad-data jeħtieġ li jissaħħu biex jinkiseb sens aħjar tar-riskji finanzjarji u tal-interkonnettività ma’ partijiet oħra tas-servizzi finanzjarji. Jeħtieġ li l-gruppi multifunzjonali li joħolqu konnessjonijiet bejn tipi differenti ta’ kriptoassi jiġu soġġetti għall-iskrutinju. Il-kriptoassi għadhom jintużaw ukoll ta’ spiss wisq biex jiġu evaduti r-regolamenti u s-sanzjonijiet tal-AML/CFT. Aspett wieħed tal-istablecoins li jeħtieġ ċarezza tad-dritt huwa s-suġġett tal-ħruġ multiplu, li ġie għall-attenzjoni biss wara l-promulgazzjoni tal-MiCAR. 
Min-naħa l-oħra, l-użu ta’ reġistri distribwiti fis-settur tas-servizzi finanzjarji jista’ jtejjeb l-effiċjenza u l-konnettività, fost benefiċċji oħra. It-tokenizzazzjoni tippermetti wkoll l-użu tat-teknoloġija ta’ reġistru distribwit għall-assi finanzjarji eżistenti, bil-potenzjal li jitnaqqsu l-kostijiet u tittejjeb it-trasparenza. Għad hemm bżonn ta’ ħafna provi u żbalji biex jiġu skoperti l-vantaġġi, filwaqt li se jkun hemm bżonn li l-vulnerabbiltajiet jiġu mmonitorjati.
Fl-aħħar nett, il-futur tal-finanzi diġitali mhux qed jissawwar biss fl-Ewropa. Huwa imperattiv li l-Ewropa tkun parti mill-konverżazzjoni globali. Kemm f’dik li hi ġestjoni tar-riskju kif ukoll f’dik li hi trasformazzjoni tal-infrastruttura finanzjarja, se jkun meħtieġ li jiġu diskussi l-kooperazzjoni, l-istandards, l-interkonnettività, l-ekwivalenza u r-rekwiżiti regolatorji.

